### NN 79/2025 (14.5.2025.), Pravilnik o izmjenama Pravilnika o elementima i kriterijima za izbor kandidata za upis u I. razred srednje škole

Ministarstvo znanosti, obrazovanja i mladih

1033

Na temelju članka 22. stavka 8. Zakona o odgoju i obrazovanju u osnovnoj i srednjoj školi (»Narodne novine«, broj 87/08, 86/09, 92/10, 105/10, 90/11, 5/12, 16/12, 86/12, 94/13, 136/14, 152/14, 7/17, 68/18, 98/19, 151/22, 155/23 i 156/23), ministar znanosti, obrazovanja i mladih donosi

PRAVILNIK

O IZMJENAMA PRAVILNIKA O ELEMENTIMA I KRITERIJIMA ZA IZBOR KANDIDATA ZA UPIS U
 I. RAZRED SREDNJE ŠKOLE

Članak 1.

U Pravilniku o elementima i kriterijima za izbor kandidata za upis u I. razred srednje škole (»Narodne novine«, broj 49/15, 109/16, 47/17 i 39/22) u članku 5. stavak 2. mijenja se i glasi:

»(2) Iznimno od stavka 1. ovoga članka, za kandidate koji nastavljaju obrazovanje prema međunarodnom programu u istom ciklusu na srednjoškolskoj razini u školi koja izvodi isti međunarodni program u istom ciklusu, pri upisu u I. razred srednje škole ne primjenjuju se elementi i kriteriji propisani ovim Pravilnikom.«

Članak 2.

Naslov iznad članka 26. briše se.

Članak 3.

Članak 26. mijenja se i glasi:

»Članak 26.

(1) Srednjoj školi koja učenje temeljeno na radu izvodi naukovanjem kod licenciranog obrtnika ili pravne osobe s odgovarajućom dozvolom (licencijom), popis licenciranih obrtnika i pravnih osoba s brojem slobodnih mjesta, razvrstan prema zanimanju, županiji i mjestu/gradu, bit će dostupan putem aplikacije e-Naukovanje, a obveza je škole popis licenciranih obrtnika ili pravnih osoba s kojima surađuje – s brojem slobodnih mjesta za izvođenje učenja temeljenog na radu, razvrstan prema zanimanju, županiji i mjestu/gradu – istaknuti na oglasnoj ploči i mrežnoj stranici škole te ga redovito ažurirati.

(2) Ugovor o naukovanju sklapaju obrtnik ili pravna osoba koji imaju dozvolu (licenciju) za izvođenje naukovanja i kandidat (roditelj ili skrbnik kandidata) čije se učenje temeljeno na radu izvodi naukovanjem, a u skladu sa zakonom koji uređuje obavljanje djelatnosti obrta.

(3) Ugovor o naukovanju sklapa se u četiri istovjetna primjerka od kojih po jedan pripada svakoj ugovornoj strani, zatim nadležnoj ustanovi za strukovno obrazovanje te nadležnoj područnoj obrtničkoj komori.

(4) Licencirani obrtnik ili pravna osoba može sklopiti onolik broj ugovora koliko ima slobodnih mjesta za izvođenje učenja temeljenog na radu koje se provodi naukovanjem sukladno dozvoli (licenciji) koju posjeduje.

(5) Radi odabira učenika, licencirani obrtnik ili pravna osoba može prije sklapanja ugovora utvrditi uvjete i raspisati natječaj za prijam učenika. Ako se na tako objavljeni natječaj prijavi više učenika nego što ima slobodnih mjesta za učenje temeljeno na radu koje se provodi naukovanjem, preporučuje se licenciranom obrtniku ili pravnoj osobi da ugovor sklopi s učenikom koji ima bolji školski uspjeh.

Članak 4.

Popis predmeta posebno važnih za upis iz članka 7. stavka 4. zamjenjuje se novim Popisom predmeta posebno važnih za upis i sastavni je dio ovoga Pravilnika.

Članak 5.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 602-03/25-06/00084

Urbroj: 533-05-25-0001

Zagreb, 5. svibnja 2025.

Ministar
 prof. dr. sc. Radovan Fuchs, v. r.

POPIS PREDMETA POSEBNO VAŽNIH ZA UPIS

|  |  |  |  |  |
| --- | --- | --- | --- | --- |
| Sektor | NPP/Nastavni plan/Strukovni kurikul | Trajanje u godinama | Predmet 1 | Predmet 2 |
| Ekonomija i trgovina |  | 4 | Povijest | Geografija |
| Elektrotehnika i računarstvo |  | 4 | Fizika | Tehnička kultura |
| Geologija, rudarstvo, nafta i kemijska tehnologija |  | 4 | Biologija | Kemija |
| Gimnazija | Klasična gimnazija  Opća gimnazija  Jezična gimnazija | 4 | Povijest | Geografija |
| Gimnazija | Klasična gimnazija – učenici koji nastavljaju učenje klasičnih jezika | 4 | Latinski jezik | Povijest |
| Gimnazija | Prirodoslovna gimnazija | 4 | Biologija | Kemija |
| Gimnazija | Prirodoslovno-matematička gimnazija | 4 | Kemija | Fizika |
| Gimnazija | Umjetnička gimnazija | 4 | Povijest | Likovna kultura |
| Graditeljstvo, geodezija i arhitektura |  | 4 | Fizika | Tehnička kultura |
| Grafička tehnologija i audiovizualne tehnologije |  | 4 | Fizika | Likovna kultura |
| Moda, tekstil i koža |  | 4 | Tehnička kultura | Likovna kultura |
| Osobne, usluge zaštite i druge usluge | Tehničar za očnu optiku / tehničarka za očnu optiku | 4 | Fizika | Tehnička kultura |
| Kozmetičar/kozmetičarka | Biologija | Kemija |
| Poljoprivreda, prehrana i veterina |  | 4 | Biologija | Kemija |
| Pravo, politologija, sociologija, državna uprava i javni poslovi |  | 4 | Povijest | Tehnička kultura |
| Promet i logistika | Tehničar za inteligentne transportne sustave u cestovnom prometu/ tehničarka za inteligentne transportne sustave u cestovnom prometu  Tehničar cestovnog prometa / tehničarka cestovnog prometa  Tehničar prometne logistike / tehničarka prometne logistike  Tehničar za poštu i poštansku logistiku / tehničarka za poštu i poštansku logistiku  Strojovođa/strojovotkinja  Vlakopratitelj/vlakopratiteljica  Prometnik vlakova / prometnica vlakova | 4 | Fizika | Tehnička kultura |
| Nautičar unutarnje plovidbe / nautičarka unutarnje plovidbe pomorski nautičar / pomorska nautičarka | Fizika | Geografija |
| Tehničar za zračni promet / tehničarka za zračni promet  Tehničar za marine i jahte / tehničarka za marine i jahte | Geografija | Tehnička kultura |
| Strojarstvo, brodogradnja i metalurgija |  | 4 | Fizika | Tehnička kultura |
| Šumarstvo i drvna tehnologija |  | 4 | Biologija | Tehnička kultura |
| Temeljne prirodne znanosti | Hidrometeorološki tehničar | 4 | Biologija | Fizika |
| Turizam i ugostiteljstvo |  | 4 | Povijest | Geografija |
| Umjetnost – glazbena umjetnost | Glazbenik – instrument  Glazbenik – teorijski smjer | 4 | Glazbena kultura | Likovna kultura |
| Umjetnost – glazbena umjetnost | Graditelj i restaurator glazbala | 4 | Glazbena kultura | Tehnička kultura |
| Umjetnost – glazbena umjetnost | Glazbenik saksofonist popularne i jazz glazbe  Glazbenik bubnjar i udaraljkaš popularne i jazz glazbe  Glazbenik gitarist popularne i jazz glazbe  Glazbenik bas gitarist popularne i jazz glazbe  Glazbenik kontrabasist popularne i jazz glazbe  Glazbenik pjevač popularne i jazz glazbe | 4 | Likovna kultura | Glazbena kultura |
| Umjetnost – likovna umjetnost | Likovna umjetnost i dizajn |  | Likovna kultura | Tehnička kultura |
| Umjetnost – plesna umjetnost | Plesač klasičnog baleta  Plesač narodnih plesova  Plesač suvremenog plesa  Scenski plesač |  | Biologija | Tjelesna i zdravstvena kultura |
| Zdravstvo |  | 4 i 5 | Biologija | Kemija |
| Zrakoplovstvo, raketna i svemirska tehnika | Zrakoplovni tehničar / zrakoplovna tehničarka | 4 | Fizika | Tehnička kultura |